Gülxar Həsənova

Gülxar İbrahim qızı Həsənova () — Azərbaycan opera müğənnisi (soprano), Azərbaycan SSR xalq artisti (1982).

 Həyatı 
Gülxar Həsənova 10 dekabr 1918-ci ildə hazırkı Gəncə quberniyasının Bayramlı kəndində (hazırkı Şəmkir rayonu) anadan olmuşdur.

Bakı Teatr Texnikumunda oxumuş (1935–1937), Azərbaycan Dövlət Universitetini bitirmişdir (1959).

G.Həsənova səhnə fəaliyyətinə Azərbaycan Gənc Tamaşaçılar Teatrında başlamışdır (1936–1942). O, Üzeyir Hacıbəyovun məsləhəti və köməkliyi ilə 1942-ci ildə Azərbaycan Dövlət Opera və Balet teatrına işə qəbul olunmuşdur. Melodik səsə malik istedadlı aktrisanın sonrakı taleyi Azərbaycan Dövlət Opera və Balet Teatrının səhnəsi ilə bağlı olmuşdur. O, burada parlaq, koloritli qadın obrazları yaratmışdır. 1980-ci ildən teatrın məşqçi pedaqoqu olmuşdur.

Onun ifasında Əsli, Xanəndə qız ("Əsli və Kərəm", "Koroğlu", Ü.Hacıbəyov), Şahsənəm ("Aşıq Qərib" Z.Hacıbəyov), Təravət xanım ("Bahadır və Sona", S.Ələsgərov), Anna ("Gəlin qayası", Ş.Axundova) və digər partiyalar böyük professionallığı, özünəməxsusluğu ilə seçilir. Onun yaradıcılığının zirvəsi Müslüm Maqomayevin "Şah İsmayıl" operasında yaratdığı güclü, cəsarətli Ərəbzəngi və Ü.Hacıbəyovun "Leyli və Məcnun" operasında Leyli, Leylinin anası partiyalarıdır. Səhnə fəaliyyətini bitirən G.Həsənova milli muğam operasında gənc xanəndələrə ifaçılıq sənətinin sirlərini öyrədirdi.

Gülxar Həsənova 30 mart 2005-ci ildə Bakıda vəfat etmişdir.

Aktyorlar Ağadadaş Qurbanovun həyat yoldaşı, Hamlet Qurbanovun anasıdır. Aktrisa Gülşən Qurbanovanın ögey anasıdır

 Təltif və mükafatları 
 "Azərbaycan SSR xalq artisti" fəxri adı — 1 dekabr 1982
 "Azərbaycan SSR əməkdar artisti" fəxri adı — 30 aprel 1955
 "Şöhrət" ordeni — 9 dekabr 1998
 Azərbaycan Respublikası Prezidentinin fərdi təqaüdü — 11 iyun 2002
 "Şərəf nişanı" ordeni — 9 iyun 1959

 Xatirəsi 
15 avqust 2018-ci ildə Azərbaycan Respublikasının Prezidenti Gülxar Həsənovanın 100 illik yubileyinin qeyd edilməsi haqqında sərəncam imzalamışdır. 2018-ci ilin dekabrında Şəmkirdə Gülxar Həsənovanın 100 illik yubileyi qeyd edilmişdir.

 Filmoqrafiya 
 Böyük ömrün anları (film, 2006)
 Gecə qatarında qətl (film, 1990)
 Xoşbəxtlik qayğıları (film, 1976)
 Məkanın melodiyası (film, 2004)
 Min birinci söz (film, 1997)
 Son tamaşa (film, 1989)
 Yollar görüşəndə... (film, 1979)
 Zirzəmi (film, 1990)

 İstinadlar 

 Mənbə 
 Görkəmli musiqi xadimləri — Gülxar Həsənova

Kateqoriya:Azərbaycan aktrisaları
Kateqoriya:Azərbaycan SSR xalq artistləri
Kateqoriya:Azərbaycanın qadın müğənniləri
Kateqoriya:Azərbaycanlı opera müğənniləri
Kateqoriya:"Şöhrət" ordeni ilə təltif edilənlər
Kateqoriya:Azərbaycan SSR əməkdar artistləri
Kateqoriya:II Fəxri Xiyabanda dəfn olunanlar
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:SSRİ-nin opera müğənniləri
Kateqoriya:Azərbaycanın opera müğənniləri